РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/104-24

18. септембар 2024. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 17. СЕПТЕМБРА 2024. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Жика Гојковић, Драган Јовановић, Дејан Булатовић, Ивана Стаматовић, Радослав Милојичић, Милија Милетић, Јожеф Тобиаш, Душан Никезић и Мирослав Алексић.

Седници су присуствовали заменици чланова Одбора: Иван Карић (заменик Дијане Радовић) и Драган Јонић (заменик Горана Петковића).

Седници нису присуствовали чланови Одбора: проф. др Бранимир Несторовић, др Ана Орег, Слободан Илић и Зоран Сандић као ни њихови заменици.

Седници је присуствовао и народни посланик Ристо Костов, који није члан Одбора.

Седници је присуствовала представница Министарства пољопривреде, шумарства и водопривреде: Јелена Благојевић, државни секретар.

Одбор је већином гласова (10 за, 2 уздржана) усвојио следећи:

Д н е в н и р е д

1. Разматрање Информације о раду Министарства пољопривреде, шумарства и водопривреде за период од 1. априла до 30. јуна 2024. године (број 02-1247/24-3 од 9. септембра 2024. године).

Пре почетка расправе о тачки дневног реда, усвојен је записник пете седнице Одбора, која је одржана 5. августа 2024. године, у тексту у коме је и предложен. Записник је усвојен већином гласова (10 за, 1 уздржан, 1 није гласао).

Прва тачка дневног реда – Разматрање Информације о раду Министарства пољопривреде, шумарства и водопривреде за период од 1. априла до 30. јуна 2024. године (број 02-1247/24-3 од 9. септембра 2024. године).

Јелена Благојевић, државни секретар образложила је Информацију о раду Министарства пољопривреде, шумарства и водопривреде за период од 1. априла до 30. јуна 2024. године. У извештајном периоду, Влада је донела седам Уредби, једну Одлуку и три Закључка, док је Министарство донело 16 Правилника. Расписана су три јавна позива за директна плаћања (за премију за млеко за први квартал 2024. године, за подстицаје у сточарству за квалитетна приплодна грла за 2024. годину и за подстицаје у сточарству по кошници пчела за 2024. годину). Такође, на име подстицаја из националних и међународних извора финансирања реализовано је скоро 30 милијарди динара. Затим, на име директних подстицаја у пољопривреди исплаћено је око 28,5 милијарди динара, за мере руралног развоја исплаћено је скоро 886 милиона динара. Што се тиче Сектора за међународну сарадњу, Министарство је имало интензивну сарадњу са НР Кином, тако да су 8. маја потписана три међународна уговора између Министарства и Генералне управе царина НР Кине. Интензивно се радило на текстовима Споразума о слободној трговини са Египтом као и са Уједињеним Арапским Емиратима. Пољопривредна инспекција у извештајном периоду спровела је 2.850 инспекцијских контрола, узето је 253 узорака разних производа и донето је 266 решења по захтевима привредних субјеката. Управа за ветерину, у оквиру развоја информационог система, пустила је у рад апликацију за издавање електронских уверења о здравственом стању животиња. Донето је 27 решења на територији седам управних округа, донето је једно решење о проглашењу зараженог подручја ловишта од афричке куге свиња код дивљих свиња на територији Златиборског управног огруга, донето је десет решења о укидању зараженог подручја на подручју пет управних округа (Зајечарског, Сремског, Подунавског, Мачванског и града Београда). Што се тиче Управе за пољопривредно земљиште у овом кварталу је било 26.867 важећих уговора о закупу и коришћењу пољопривредног земљишта у државаној својини, закључених са 8.138 закупаца, за укупну површину од скоро 275.000 ha. Укупна годишња закупнина по свим тренутно важећим уговорима о закупу износи 48.758.000 евра.

У дискусији су учествовали народни посланици: Маријан Ристичевић, Милија Милетић, Душан Никезић, Мирослав Алексић, Дејан Булатовић, Радослав Милојичић, Драган Јонић, Драган Јовановић и Ристо Костов.

Одбор је већином гласова (­­­ 9 за, 1 против, 2 није гласало), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за период од 1. априла до 30. јуна 2024. године и одлучио да јe прихвати.

Пошто других питања и предлога није било, седница је закључена у 12,40 часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК

Данка Јевтовић Маријан Ристичевић